32003R1670
L 244/74
JURNALUL OFÍCIAL AL UNIUNII EUROPENE
REGULAMENTUL (CE) NR. 1670/2003 AL COMISIEI
din 1 septembrie 2003
de punere în aplicare a Regulamentului (CE, Euratom) nr. 58/97 al Consiliului în ceea ce privește definiția caracteristicilor statisticilor structurale de întreprindere și de modificare a Regulamentului (CE) nr. 2700/98 privind definiția caracteristicilor statisticilor structurale de întreprindere
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE, Euratom) nr. 58/97 al Consiliului din 20 decembrie 1996 privind statisticile structurale de întreprindere (1), astfel cum a fost modificat prin Regulamentul (CE) nr. 1668/2003 al Comisiei (2), în special articolul 12 punctul (iii),
întrucât:
(1)
Regulamentul (CE, Euratom) nr. 58/97 stabilește un cadru comun pentru producerea unor statistici comunitare privind structura, activitatea, performanța și competitivitatea întreprinderilor din Comunitate.
(2)
Regulamentul (CE) nr. 2700/98 al Comisiei din 17 decembrie 1998 privind definiția caracteristicilor statisticilor structurale de întreprindere (3), astfel cum a fost modificat prin Regulamentul (CE) nr. 1614/2002 (4), a inclus definițiile caracteristicilor statisticilor structurale de întreprindere enumerate în modulul comun și în modulele detaliate pentru industrie, comerț și construcții din Regulamentul (CE, Euratom) nr. 58/97 privind statisticile structurale de întreprindere. Regulamentul (CE) nr. 2056/2002 al Consiliului (5) a introdus o nouă serie de caracteristici pentru instituțiile de credit și fondurile de pensii, precum și noi caracteristici privind cheltuielile pentru protecția mediului, pentru care sunt necesare definiții comune. În plus, este de asemenea necesar să se modifice definițiile existente pentru caracteristicile reprezentate de numărul de întreprinderi, cifra de afaceri, valoarea producției, valoarea adăugată la costul factorilor și totalul achizițiilor de bunuri și servicii, deoarece definițiile prevăzute la Regulamentul (CE) nr. 2700/98 nu se pot folosi la calcularea valorii acestor caracteristici pentru serviciile de asigurări, instituțiile de credit, fondurile de pensii și activitățile băncilor centrale.
(3)
Este necesar să se aplice o serie de definiții pentru caracteristicile structurale de întreprindere în ceea ce privește serviciile de asigurări, instituțiile de credit și fondurile de pensii pentru a garanta că datele statistice furnizate Comisiei sunt comparabile, armonizate și de bună calitate.
(4)
Măsurile prevăzute în prezentul regulament sunt în conformitate cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Definițiile caracteristicilor 12 12 0 și 12 15 0 prevăzute la Regulamentul (CE) nr. 2700/98 necesare pentru activitățile cuprinse în anexele 5, 6 și 7 la Regulamentul (CE, Euratom) nr. 58/97 și pentru activitățile care intră sub incidența NACE rev. 1 clasa 65.11 se modifică în conformitate cu secțiunile 3 și 4 din anexa I la prezentul regulament.
Definiția caracteristicii 11 11 0 pentru activitățile cuprinse în anexa 7, definiția caracteristicii 12 11 0 pentru activitățile cuprinse în anexele 5 și 7 și definiția caracteristicii 13 11 0 pentru activitățile cuprinse în anexele 5 și 6 se modifică în conformitate cu secțiunile 1, 2 și 5 din anexa I la prezentul regulament.
Articolul 2
Definiția modificată a caracteristicii 21 11 0 din Regulamentul (CE) nr. 2700/98 și definițiile caracteristicilor 21 12 0 și 21 14 0 sunt menționate în anexa II la prezentul regulament.
Articolul 3
Definițiile caracteristicilor enumerate în secțiunea 4 din anexa 6 la Regulamentul (CE, Euratom) nr. 58/97 sunt menționate în anexa III la prezentul regulament.
Articolul 4
Definițiile caracteristicilor enumerate în secțiunea 4 din anexa 7 la Regulamentul (CE, Euratom) nr. 58/97 sunt menționate în anexa IV la prezentul regulament.
Articolul 5
Statele membre aplică modificările definițiilor caracteristicilor 12 12 0, 12 15 0 și 13 11 0 prevăzute în secțiunea 4 din anexa 1 în ceea ce privește activitățile care intră sub incidența NACE rev. 1 grupa 65.1 și instituțiile de credit care intră sub incidența NACE rev. 1 clasa 65.22 începând cu anul de referință 2001.
Pentru activitățile care intră sub incidența NACE rev. 1 clasa 66.02, statele membre aplică definițiile caracteristicilor 11 11 0, 12 11 0, 12 12 0 și 12 15 0 începând cu anul de referință 2002.
Statele membre aplică definiția modificată a caracteristicii 21 11 0 și definițiile caracteristicilor 21 12 0 și 21 14 0 prevăzute la secțiunea 4 din anexa 2 începând cu anul de referință 2001.
Statele membre aplică definițiile caracteristicilor enumerate în secțiunea 4 din anexa 6 la Regulamentul (CE, Euratom) nr. 58/97 începând cu anul de referință 2001.
Statele membre aplică definițiile caracteristicilor enumerate în secțiunea 4 din anexa 7 la Regulamentul (CE, Euratom) nr. 58/97 începând cu anul de referință 2002.
Articolul 6
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 septembrie 2003.